TARYBOS SPRENDIMAS
2006 m. sausio 24 d.
dėl perviršinio deficito Jungtinėje Karalystėje
(2006/125/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 6 dalį,
atsižvelgdama į Komisijos rekomendaciją,
atsižvelgdama į Jungtinės Karalystės pastabas,
kadangi:
(1)
Sutarties 104 straipsnyje nustatoma perviršinio deficito procedūra, siekiant užtikrinti, kad valstybės narės vengtų perviršinio valstybės biudžeto deficito arba kad jam atsiradus padėtį ištaisytų.
(2)
Pagal Protokolo dėl tam tikrų Jungtinei Didžiosios Britanijos ir Šiaurės Airijos Karalystei taikomų nuostatų 5 punktą Sutarties 104 straipsnio 1 dalyje nustatyta pareiga vengti perviršinio bendrojo valstybės biudžeto deficito Jungtinei Karalystei netaikoma, nebent ji pereitų į trečiąjį ekonominės ir pinigų sąjungos etapą. Būdama antrajame etape pagal Sutarties 116 straipsnio 4 dalį Jungtinė Karalystė turi vengti perviršinio valstybės biudžeto deficito.
(3)
Stabilumo ir augimo pakto pagrindinis tikslas yra patikimi valstybės finansai - priemonė sudaryti geresnes sąlygas kainų stabilumui ir dideliam tvariam augimui, leidžiančiam kurti naujas darbo vietas.
(4)
Pagal Sutarties 104 straipsnį numatytą perviršinio deficito procedūrą, kuri išaiškinta Tarybos reglamente (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (1), kuris yra Stabilumo ir augimo pakto sudėtinė dalis, numatytas sprendimo dėl perviršinio deficito susidarymo priėmimas. Prie Sutarties pridedamame Protokole dėl perviršinio deficito procedūros nustatomos papildomos nuostatos, susijusios su perviršinio deficito procedūros įgyvendinimu. Reglamente (EB) Nr. 3605/93 (2) nustatytos minėto protokolo nuostatų taikymo išsamios taisyklės ir apibrėžimai.
(5)
Sutarties 104 straipsnio 5 dalyje reikalaujama, kad Komisija pateiktų Tarybai nuomonę, jeigu Komisija mano, kad valstybėje narėje yra susidaręs arba gali susidaryti perviršinis deficitas. Atsižvelgusi į savo pranešimą pagal Sutarties 104 straipsnio 3 dalį bei į Ekonomikos ir finansų komiteto nuomonę pagal Sutarties 104 straipsnio 4 dalį, Komisijos tarnybų 2005 m. rudens prognozę, taip pat į Jungtinės Karalystės 2005 m. gruodžio mėn. išankstinio biudžeto ataskaitą, Komisija padarė išvadą, kad Jungtinėje Karalystėje yra susidaręs perviršinis deficitas. Taigi 2006 m. sausio 11 d. Komisija šią nuomonę dėl Jungtinės Karalystės pateikė Tarybai.
(6)
Sutarties 104 straipsnio 6 dalyje teigiama, kad Taryba, prieš priimdama sprendimą, ar yra susidaręs perviršinis deficitas, turėtų apsvarstyti ir nuodugniai įvertinti visas pastabas, kurias atitinkama valstybė narė pageidauja pateikti. Jungtinės Karalystės atveju, atlikus nuodugnų įvertinimą, padarytos toliau išdėstytos išvados.
(7)
1998 m. gegužės mėn. panaikinus ankstesnę Jungtinės Karalystės perviršinio deficito procedūrą, JK valdžios sektoriaus balansas dvidešimtojo amžiaus dešimto dešimtmečio pabaigoje buvo pakankamai perteklinis, tačiau 2003-2004 m. susidarė 3,2 % BVP deficitas (3). Nuo 1999-2000 m. iki 2003-2004 m. šis pokytis atitiko struktūrinio fiskalinio balanso, kuris pasikeitė apytiksliai 4 procentiniais punktais BVP, pokytį. Per šiuos metus valdžios sektoriaus išlaidų santykis padidėjo nuo mažiau kaip 40 % iki apytiksliai 43 % BVP. Tuo pačiu laikotarpiu valstybės bendrojo pagrindinio kapitalo formavimas padidėjo nuo 1,2 % iki 1,6 % BVP; 2002-2003 m. valstybės bendrosios skolos santykis sumažėjo iki 37,6 % BVP, bet nuo to laiko didėja. Dėl šių ir palūkanų normų pasikeitimų tuo laikotarpiu palūkanų mokėjimai sumažėjo nuo 2,9 % iki 2,0 % BVP.
(8)
Pagal perviršinio deficito procedūros duomenis, apie kuriuos Jungtinė Karalystė pranešė 2005 m. rugpjūčio mėn., 2004-2005 finansiniais metais bendrasis valstybės biudžeto deficitas tebesiekė 3,2 % BVP, taigi vėl viršijo Sutartyje nustatytą 3 % BVP pamatinę vertę, bet buvo pasiekęs jai artimą lygį. 3 % BVP pamatinės vertės viršijimas nebuvo išskirtinis. Visų pirma jis įvyko ne dėl kokio nors neįprasto reiškinio, kurio Jungtinės Karalystės valdžios institucijos negalėjo kontroliuoti, ir nebuvo rimto ekonominio nuosmukio rezultatas. Apskaičiuota, kad 3,2 % augimas 2004 m., kaip ir augimas 2004-2005 finansiniais metais buvo didesnis nei potencialus. Manoma, kad gamybos atotrūkis 2004 m. buvo teigiamas, o tai reiškia, kad biudžeto deficitas buvo apskritai struktūrinis. Todėl negalima teigti, kad deficitas viršijo pamatinę vertę dėl didelio ekonominio nuosmukio. Remiantis Komisijos tarnybų 2005 m. rudens prognoze, manoma, kad 3 % BVP pamatinės vertės viršijimas nėra laikinas. 2004-2005 m. valdžios sektoriaus bendrojo pagrindinio kapitalo formavimas toliau augo ir pasiekė 1,8 % BVP, ir JK išankstinio biudžeto ataskaitoje teigiama, kad 2006-2007 m. jis sieks 2,2 %, o 2007-2008 m. - 2,3 %. Tariant, kad Jungtinės Karalystės fiskalinė politika išliks tokia, kaip skelbiama, pagal šias prognozes tikimasi, kad deficitas padidės ir 2005-2006 m. bus tik šiek tiek mažesnis nei 31/2 % BVP, o 2006-2007 m. išliks didesnis už 3 % BVP. Remiantis šiomis prognozėmis pamatinės vertės viršijimas negali būti laikomas išimtiniu ar laikinu, kaip apibrėžta Sutartyje bei Stabilumo ir augimo pakte, nors deficitas ir nelabai skiriasi nuo pamatinės vertės. Paskelbus Komisijos tarnybų rudens prognozes, Jungtinė Karalystė gruodžio 5 d. Parlamentui pateiktoje išankstinėje biudžeto ataskaitoje paskelbė politinius sprendimus. Šioms priemonėms skirtos Jungtinės Karalystės išlaidos, palyginti su paskelbtos politikos pagrindinėmis nuostatomis (į kurias atsižvelgta Komisijos tarnybų rudens prognozėse), šiais finansiniais metais grynąja verte yra 0,1 procentinio punkto BVP mažesnės, o 2006-2007 m. numatoma jas dar labiau mažinti - 0,1 procentinio punkto BVP. Lyginant su nepakitusiu politikos scenarijumi, išankstinėje biudžeto ataskaitoje numatomas 0,2 procentinių punktų BVP sumažinimas 2007-2008 metais, kuris turėtų išlikti visam laikui. Išankstinėje biudžeto ataskaitoje JK valdžios institucijos tikisi, kad 2006-2007 m. deficitas bus mažesnis negu 3 %, o 2007-2008 m. jis sumažės iki 2,4 %. Atsižvelgiant į šias priemones, kurios visos yra struktūrinės, Komisija vis dėlto laikosi nuomonės, kad 2006-2007 m. deficitas sieks apie 3,1 % BVP ir viršys 3 % BVP, todėl tai nėra laikinas reiškinys. Tai rodo, kad Sutarties reikalavimas dėl deficito kriterijų nėra įvykdytas.
(9)
Valdžios sektoriaus skolos santykis, priešingai, tebėra gerokai mažesnis už 60 % pamatinę vertę (pagal perviršinio deficito procedūros rugpjūčio duomenis 2004-2005 finansiniais metais jis sudarė 40,8 % BVP), nors, atsižvelgiant į faktinį ir prognozuojamą pirminio deficito dydį, jis turi tendenciją didėti. Pagal Komisijos rudens prognozes, 2007-2008 m. skolos santykis turėtų siekti apie 441/2 % BVP. Tai reiškia, kad Sutarties reikalavimo dėl skolos kriterijų laikomasi užtikrintai.
(10)
Pagal Reglamento (EB) Nr. 1467/97 2 straipsnio 4 dalį į svarbius veiksnius galima atsižvelgti tik Tarybos sprendime dėl perviršinio deficito pagal 104 straipsnio 6 dalį, jeigu visapusiškai laikomasi dvigubos sąlygos - kad deficitas išliktų artimas pamatinei vertei ir kad pamatinės vertės viršijimas būtų laikinas. Jungtinės Karalystės atveju ši dviguba sąlyga nėra įvykdyta. Todėl šiame sprendime neatsižvelgiama į kitus svarbius veiksnius,
PRIĖMĖ ŠĮ SPRENDIMĄ:
1 straipsnis
Bendru vertinimu nustatyta, kad Jungtinėje Karalystėje yra susidaręs perviršinis deficitas.
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2006 m. sausio 24 d.